Klondike ’97

Klondike ’97 er en norsk roman, utgitt som bok nummer 67 i den 83 bind store serien om western-helten og US-marshalen Morgan Kane. Boka ble lansert i 1973, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 515 og kostet fire kroner. 

I Klondike ’97 er handlingen lagt til vinteren 1897/1898 og Kane har blitt 42 år. Boka er en slags fortsettelse av Alaska marshal og Yukon’s onde ånd, der gullfeberen herjer. Men nå er det vinter. Den bitende kanadiske kulda byr nå på gull, sult - og lovløshet. 

I dette hvite helvetet prøver Black-Jack Locasto, som Kane har kjempet mot og med i de forrige bøkene, å gjenerobre sin maktposisjon. Han legger etter seg død, brann og ødeleggelser. Russeren Fjodorov og hans mann Cheney kommer inn fra sidelinja og forgifter Kanes hundespann.

Men nå er ikke marshalen helt alene i sin kamp mot uvesenet. Wyatt Earp stiller opp sammen med Kane, i noe som nesten ligner et vennskap. Mindre tilfredsstillende er Kanes forhold til Earps søster Adelia Earp Dexter, saloon-verten i Dawson City. Kanes begjær er helt bortkasta.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykket forlaget et førsteopplag på .

Seriens popularitet gjorde at Klondike ’97 snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1978 i Danmark på Winther som Klondyke '97 og året etter i Sverige som Dödens pris.
I Finland kom den i 1980 på Otava som Klondike 1897. Også Island fikk sin utgave: Klondike '97.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Klondike ’97 i bok nr. 39, sammen med Dommedag i Skagway. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Klondike ’97 i 2008 som bok 75 i bind 75–76. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 som bok nr. 76 i serien, en utgivelse som i 2019 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 76 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 258–259.

Norske romaner
Morgan Kane
Bøker fra 1973